b"\n_START_ARTICLE_\nDet Kongelige Vajsenhus\n_START_SECTION_\nHistorie\n_START_PARAGRAPH_\nI 1727 beordrede Frederik 4. ved reskript af 21. juli og 29. september samt forordning af 21. juli samme \xc3\xa5r Missionskollegiet at bidrage med midler til oprettelsen af et vajsenhus i K\xc3\xb8benhavn. Han sk\xc3\xa6nkede det tidligere ridderlige Akademis bygninger p\xc3\xa5 Nytorv, hvor Domhuset nu st\xc3\xa5r, til form\xc3\xa5let._NEWLINE_Den 11. oktober 1727 \xc3\xa5bnede Vajsenhuset. Kongen havde sk\xc3\xa6nket det en hel r\xc3\xa6kke privilegier som anl\xc3\xa6g af fabrikdrift, apotek, bogtrykkeri og boghandel. Bygningen br\xc3\xa6ndte allerede \xc3\xa5ret efter under K\xc3\xb8benhavns brand 1728. En ny bygning blev opf\xc3\xb8rt og igen ombygget i 1765._NEWLINE_I slutningen af 1720'erne og starten af 1730'erne var Enevold Ewald, digteren Johannes Ewalds far, pr\xc3\xa6st ved Vajsenhuset. Han var grebet af pietismen \xe2\x80\x93 s\xc3\xa6rligt som den udformedes af den herrnhutiske \xe2\x80\x93 og Vajsenhuset blev rammen om mange b\xc3\xb8nnem\xc3\xb8der._NEWLINE_I 1795 br\xc3\xa6ndte Vajsenhuset igen i den n\xc3\xa6ste K\xc3\xb8benhavns brand 1795. Vajsenhusets aktiviteter blev derefter spredt til flere forskellige steder, hvorfra der blev drevet skole og bogtrykkeri etc. Skolen flyttede i 1875 til sin nuv\xc3\xa6rende beliggenhed i N\xc3\xb8rre Farimagsgade i en bygning opf\xc3\xb8rt 1874\xe2\x80\x9375 af Carl Ferdinand Rasmussen, der vandt en konkurrence. Bygningen er inspireret af florentisk ren\xc3\xa6ssance._NEWLINE_1740 fik Vajsenhuset eneretten p\xc3\xa5 b\xc3\xa5de udgivelse og trykningen af bibler og salmeb\xc3\xb8ger. Det er stadigv\xc3\xa6k samme stiftelse, der st\xc3\xa5r for trykningen af dem i dag._NEWLINE_F\xc3\xb8r 1848 h\xc3\xb8rte Vajsenhuset under Danske Kancelli, derefter kom det under Justitsministeriets 2. kontor. Fra 1870 kom det under undervisningsv\xc3\xa6senet."